Diari Oficial de la Generalitat Valenciana


Sumari del DOGV 6972, del 25-02-2013 (2013/2031)

Resolució de 12 de febrer de 2013, del conseller de Presidència i Agricultura, Pesca, Alimentació i Aigua, per la qual es disposa l'execució de la Sentència de 18 de juliol de 2012, de la Sala Contenciosa Administrativa, Secció Sèptima, del Tribunal Suprem.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6972

Data del DOGV
:   25-02-2013

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2013/2031


Data del document
:   12-02-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua

Resolució de 12 de febrer de 2013, del conseller de Presidència i Agricultura, Pesca, Alimentació i Aigua, per la qual es disposa l'execució de la Sentència de 18 de juliol de 2012, de la Sala Contenciosa Administrativa, Secció Sèptima, del Tribunal Suprem. [2013/2031]  
Vista la Sentència de 18 de juliol de 2012, de la Secció Sèptima de la Sala Contenciosa Administrativa del Tribunal Suprem, dictada en el recurs de cassació número 5128/2008; i tenint en compte els següents   
  
  
Antecedents de fet  
I. Per mitjà de la Resolució d'1 de juliol de 2005, del conseller de Relacions Institucionals i Comunicació de la Generalitat Valenciana, es va convocar un concurs públic, per mitjà de procediment obert, per a l'adjudicació de programes de televisió digital terrestre de cobertura local a la Comunitat Valenciana, i es van aprovar els plecs de clàusules administratives particulars i de prescripcions tècniques pels quals havia de regir-se este concurs.  
II. Després dels tràmits procedents, la mesa de contractació va formular una proposta d'adjudicació al conseller de Relacions Institucionals i Comunicació; el qual, amb data 30 de gener de 2006, va dictar una resolució per la qual s'adjudicaven les referides concessions.  
III. Davant de la resolució esmentada, l'entitat Servicios de Difusión Tele Elx, SAU, va interposar un recurs d'alçada, que va ser desestimat mitjançant la Resolució de 12 d'abril de 2006, de la subsecretària de la Presidència per delegació del president.  
IV. Interposat el recurs contenciós administratiu contra les resolucions esmentades davant de la Sala Contenciosa Administrativa del Tribunal Superior de Justícia de la Comunitat Valenciana, este va ser desestimat per la Sentència de 18 de juliol de 2008.  
V. Contra la sentència mencionada, la mercantil esmentada va interposar el recurs de cassació número 5128/2008, que va ser substanciat per la Secció Sèptima de la Sala Contenciosa Administrativa del Tribunal Suprem, en el qual s'ha dictat la Sentència de 18 de juliol de 2012, per la qual declara haver-hi lloc al recurs de cassació contra la sentència abans mencionada i estima el recurs contenciós administratiu interposat per Servicios de Difusión Tele Elx, SAU, sense expressa imposició de costes, i es declara la nul·litat de la Resolució de 30 de gener de 2006, dictada pel conseller de Relacions Institucionals i Comunicació de la Generalitat Valenciana, per la qual s'adjudiquen les concessions per a l'explotació de programes de televisió digital terrestre amb cobertura local, i la Resolució de 12 d'abril de 2006, de la subsecretària de la Presidència per delegació del president que desestima el recurs d'alçada interposat contra aquella.  
VI. Amb data 31 d'octubre de 2012, i amb número de registre 29.033, va tindre entrada en la Conselleria de Presidència escrit del secretari de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, pel qual es remet l'expedient administratiu i testimoni de la resolució dictada pel tribunal suprem, perquè es duga a efecte el que s'ha acordat.  
  
Als anteriors fets se li apliquen els següents:  
  
Fonaments de dret  
Primer. L'article 118 de la Constitució Espanyola i els articles 17.2 de la Llei Orgànica 6/1985, d'1 de juliol, del Poder Judicial i 103.2 de la Llei 29/1998, de 13 de juliol, Reguladora de la Jurisdicció Contenciosa Administrativa, establixen l'obligatorietat de compliment de les sentències i la resta de resolucions fermes dictades pels jutges i els Tribunals de Justícia.  
Segon. És competent per a ordenar l'execució de la Sentència de 18 de juliol de 2012, del Tribunal Suprem, el conseller de Presidència i d'Agricultura, Pesca, Alimentació i Aigua, i vicepresident del Consell, en virtut del que establix el Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat i el Decret 187/2012, de 21 de desembre, pel qual s'aprova el Reglament Orgànic i Funcional de la Presidència i de la Conselleria de Presidència i d'Agricultura, Pesca, Alimentació i Aigua.  
Tercer. La sentència l'execució de la qual ha de dur-se a terme determina la nul·litat de la Resolució de 30 de gener de 2006, dictada pel conseller de Relacions Institucionals i Comunicació de la Generalitat Valenciana, per la qual s'adjudiquen les concessions per a l'explotació de programes de televisió digital terrestre amb cobertura local i la Resolució de 12 d'abril de 2006, de la subsecretària de la Presidència per delegació del president que desestima el recurs d'alçada interposat contra aquella.  
Com es veu, en la part dispositiva de la sentència no menciona cap altre acte, per la qual cosa, en un principi, no estan afectades per la declaració de nul·litat mencionada ni la convocatòria del procés de licitació, ni el plec de clàusules administratives particulars que ho regixen.  
Els motius acceptats per la sala per a declarar la nul·litat de la resolució d'adjudicació són:  
En primer lloc, infracció de l'article 54.2 i 89.5 de la Llei 30/1992, de Règim Jurídic de les Administracions Públiques i del Procediment Administratiu Comú (d'ara en avant LRJAP), i de la clàusula 24 del plec (F J 13), ja que la resolució impugnada no estava degudament motivada perquè, en no reflectir la valoració que va efectuar Doxa Consulting, i que posteriorment va ser acceptada per la mesa de contractació, no va permetre conéixer el recurrent la valoració atorgada a les distintes ofertes i, per tant, qüestionar les raons per les quals la seua oferta no va ser seleccionada.  
I, en segon lloc, infracció de l'article 88 del Text Refós de la Llei de Contractes de les Administracions Públiques, aprovat pel Decret Legislatiu 2/2000, de 16 de juny, i les clàusules 16, lletra d) i 24, del plec de clàusules administratives particulars, ja que la mesa de contractació va incomplir la funció de valorar i ponderar, per si mateixa, les distintes propostes presentades (F J 11), i es limita a assumir, sense més, la valoració i la puntuació numèrica atorgada per una entitat privada (Doxa Consulting), la qual cosa, al seu torn, no garantia el principi d'imparcialitat que ha de presidir la seua actuació.  
Respecte al primer dels motius pels quals s'anul·la l'acte, resulta fora de tot dubte que la inexistència de motivació és un defecte de forma procedimental.  
Pel que fa al segon motiu acceptat en la sentència, hem de ressaltar que el tribunal no es pronuncia sobre la procedència o viabilitat jurídica de la valoració efectuada per Doxa Consulting, sinó que és més, partint que és possible (F J 11, pàgina 16, paràgraf segon) que la competència tècnica de Doxa Consulting pot ser indiscutible, i de la possibilitat de requerir en el procés assessorament tècnic, fins i tot l'assistència d'assessors externs exclàusula 16, lletra d), no entra a analitzar, ni a pronunciar-se sobre la improcedència de la valoració i de la puntuació atorgada, sinó que entén que la mesa ha incorregut en infraccions de tipus procedimental en la formulació de la proposta que determinen la declaració de nul·litat de l'acte definitiu.  
  
Conseqüentment, ens trobem davant d'unes infraccions de tipus procedimental que estenen els seus efectes invalidants únicament a la proposta realitzada per la mesa de contractació i a tots els actes posteriors però no així als anteriors a la proposta formulada.  
Quart. Partint de l'anterior, i atés que la declaració de nul·litat es basa en vicis procedimentals que afecten la proposta d'adjudicació i la resolució que la du a terme, raons d'economia processal i efectivitat administrativa imposen el manteniment d'aquelles actuacions que no estan afectades per esta nul·litat; la qual cosa ha de determinar la conservació dels actes o tràmits el contingut de la qual seria el mateix si es repetiren les actuacions perquè d'una altra manera es dilataria la tramitació del procediment, en contra del principi de celeritat i eficàcia, per a arribar a idèntics resultats. En este sentit, si racionalment és previsible que es reproduirien els mateixos actes, el lògic és el seu manteniment.  
  
El reconeixement d'este principi està arreplegat, entre moltes altres, en les sentències del Tribunal Suprem de 15 de juliol de 1998, de 27 de desembre de 1993, 22 i 29 de març i 8 de novembre de 1993, que reflectixen expressament la doctrina sobre la conversió i conservació d'actes administratius, que té el fonament legal en els articles 65 i 66 de la LRJAP, especialment en l'últim dels preceptes mencionats quan establix que «L'òrgan que declare la nul·litat o anul·le les actuacions disposarà sempre la conservació d'aquells actes i tràmits el contingut dels quasl s'haguera mantingut igual si no s'haguera comés la infracció».  
  
D'esta manera, amb esta doctrina es respon a la disjuntiva de si davant de l'anul·lació d'un acte per vicis de forma, esta provoca l'anul·lació del procediment complet i, per tant, este ha de ser iniciat novament o si, al contrari, es retrotrauen les actuacions exclusivament fins al moment immediatament anterior a aquell en què es produïx el vici.  
  
En suma, la doctrina sobre la conservació dels actes administratius constituïx un límit a les repercussions de la seua invalidesa.  
Quint. Doncs bé, del que s'ha dit en els anteriors fonaments jurídics, hem de concloure que anul·lats els actes viciats, procedix ordenar la retroacció del procediment al moment en què s'han produït els defectes formals constatats en la sentència. És per això, pel que, partint del fet que la sentència no es pronuncia sobre la improcedència legal de la valoració i la puntuació atorgada als empreses que van participar en el procés, i que el primer acte que incorre en un vici de procediment és la proposta d'adjudicació formulada per la mesa de contractació, ja que en esta no s'efectua la corresponent valoració i ponderació; procediria retrotraure les actuacions fins al moment anterior a aquell en què hauria de produir-se esta, tot això sense perjuí de salvaguardar les facultats que atorga a la mesa la clàusula 16, lletra d), del plec de clàusules administratives que regixen l'adjudicació.  
  
Per tot el que s'ha exposat anteriorment, atesos els anteriors antecedents i fonaments de dret, resolc:  
  
Primer  
Ordenar l'execució de la Sentència de 18 de juliol de 2012, de la Secció Sèptima de la Sala Contenciosa Administrativa del Tribunal Suprem, dictada en el recurs de cassació número 5128/2008; i es du a efecte la dispositiva el pronunciament segon de la qual és del tenor literal següent:  
«2a En el seu lloc, una vegada estimat el recurs contenciós administratiu interposat per la representació processal de «Servicios de Difusión Tele Elx, SAU», declarem la nul·litat de la Resolució de 30 de gener de 2006, dictada pel conseller de Relacions Institucionals i Comunicació de la Generalitat Valenciana, per la qual s'adjudiquen les concessions per a l'explotació de programes de televisió digital terrestre amb cobertura local i contra la Resolució de 12 d'abril de 2006, de la subsecretària de la Presidència per delegació del president que desestimava el recurs d'alçada interposat contra aquella».  
  
Segon  
Ordenar la retroacció del procediment per a l'adjudicació de programes de televisió digital terrestre de cobertura local a la Comunitat Valenciana, al moment anterior que la mesa de contractació formule la proposta d'adjudicació de les concessions, i es conserven les actuacions anteriors dutes a terme en el si del procediment mencionat, sense perjuí de salvaguardar les facultats que a la mesa de contractació li atorga la clàusula 16, lletra d), del plec de clàusules administratives que regixen l'adjudicació.  
  
Tercer  
Ordenar la publicació d'esta resolució en el Diari Oficial de la Comunitat Valenciana.  
  
València, 12 de febrer de 2013.- El conseller de Presidència i Agricultura, Pesca, Alimentació i Aigua: José Ciscar Bolufer.